Predkladacia správa

Materiál „návrhu Štatútu podpredsedu vlády Slovenskej republiky pre investície a  návrh na zmenu a doplnenie súvisiacich dokumentov“ sa predkladá na rokovanie vlády v súvislosti s vymenovaním podpredsedu vlády Slovenskej republiky pre investície (ďalej len „podpredseda vlády“), ktorý neriadi ministerstvo prezidentom Slovenskej republiky.
Štatút podpredsedu vlády Slovenskej republiky pre investície (ďalej len „štatút“) sa vydáva v súlade s §1 ods.2 zákona č.575/2001 Z.z. o organizácii činnosti vlády a organizácii ústrednej štátnej správy. Štatút podrobnejšie vymedzuje pôsobnosť a úlohy podpredsedu vlády, ustanovuje  jeho vzťah k Úradu vlády Slovenskej republiky (ďalej len „úrad vlády“), ministerstvám, ostatným ústredným orgánom štátnej správy a ďalším orgánom a inštitúciám. Podpredseda vlády pri plnení svojich úloh vystupuje vo vzťahu k ministerstvám a ostatným ústredným orgánom štátnej správy ako koordinačný, odborný a konzultačný orgán.

Podpredseda vlády plní úlohy v oblasti koordinácie veľkých investičných projektov a využívania finančných prostriedkov z Európskej únie v  programovom období 2014-2020.

Plnenie úloh podpredsedu vlády organizačne a technicky zabezpečuje úrad vlády. Podpredseda vlády pri plnení svojich úloh koordinuje ako gestor príslušné organizačné útvary úradu vlády.


V súvislosti s postavením podpredsedu vlády a plnením jeho úloh sa taktiež mení a dopĺňa Štatútu Rady vlády Slovenskej republiky pre Partnerskú dohodu na roky 2014 – 2020 v znení Dodatku č.1 a Dodatku č.2.
Predložený materiál nemá vplyv na rozpočet verejnej správy, na podnikateľské prostredie, na životné prostredie a na informatizáciu spoločnosti a nemá sociálne vplyvy. 
Materiál bol predmetom medzirezortného pripomienkového konania. K materiálu bolo vznesených 17 pripomienok z toho boli tri pripomienky zásadné. Zásadné pripomienky dalo Ministerstvo dopravy, výstavby a regionálneho rozvoja Slovenskej republiky. Rozpor bol odstránený na rozporovom konaní konanom dňa 27.11.2012. 

Materiál sa predkladá na rokovanie vlády bez rozporu.

